Ured Visokog povjerenika UN-a za izbjeglice (UNHCR) objavio je redoviti tjedni izvještaj za Srbiju u kojem se navodi da je UNHCR s partnerskim nevladinim organizacijama zaprimio izvještaje o 157 kolektivnih protjerivanja migranata iz Hrvatske.

Riječ je, kako su nam objasnili u UNHCR-u u Beogradu, samo o neslužbenim deportacijama u periodu od 17. do 23. srpnja, odnosno protjerivanjima koja nisu službeno registrirana i koja se ne temelje na ugovorima o readmisiji.

Radi se o ljudima koji su, najčešće u manjim grupama, zatečeni u ilegalnom prelasku granice i koje hrvatska strana brzinski vraća u Srbiju. Mnogi od njih su rekli da im je 'odbijen pristup proceduri za traženja azila' u Hrvatskoj, stoji u izvještaju.

U usporedbi s prijašnjim tjednima, 157 deportacija iz Hrvatske u samo jednom tjednu je svojevrsni rekord. Na primjer, u tjednu prije bilo ih je 146, tjedan ranije gotovo upola manje 78, a i u danima prije toga prosječno je Hrvatska po kratkom postupku vraćala oko 80 osoba tjedno.

Na deportacije iz Hrvatske, ali i iz drugih država regije, upozorile su i nevladine organizacije nedavno na panelu o nezakonitom i nasilnim policijskom protjerivanju izbjeglica s granica država u jugoistočnoj Evrope, o čemu je izvjestio i forum.tm.

Takvu praksu potvrđuju sada i podaci UNHCR-a. Hrvatske granice, ali i hrvatska politika, očito postaju prilično krute i nepropusne prema migrantima i izbjeglicama, po uzoru na susjede, prije svega Mađarsku.

Inače, u istom izvještaju UNHCR-a stoji i da je na dan 23. srpnja u Srbiji registrirano 5.203 izbjeglica, tražitelja azila i migranata, od čega je njih 94 posto smješteno u 18 izbjegličkih centara.